text: Drabssag fra Sommersted genoptaget
  11 januar 2010 kl. 12.56
  Vestre Landsret i Sønderborg genoptog mandag middag drabssagen fra Sommersted. De tre mænd, der blev dømt for drabet, har anket for at blive frifundet eller få en mildere straf.
  De tre mænd blev hver idømt 12 års fængsel, fordi de tævede den enes eks-kone ihjel og bandt hendes veninde. Anklageren krævede 14 års fængsel, mens forsvarerne ville have mildere straffe. 
  Under hele retsforløbet forsøgte de tre at give hinanden skylden for at have myrdet Anne Pedersen.
  
  Mor til fem banket ihjel
  Drabet skete natten til 1. september 2008 i Sommersted. De tre blev også fundet skyldige frihedsberøvelse, fordi de bandt veninden, mens drabet fandt sted. 
  Den 35-årige mor til fem blev banket ihjel. Obduktionen viste, at hun havde 48 skader fordelt rundt om på kroppen. Blandt andet blev hun slået med en flaske, skåret med glasskår og fik en øl-oplukker presset gennem tindingen.
  
  "Hun skulle have en røvfuld!"
  De tre mænd forsøgte at nedspille deres egen rolle. De indrømmede dog, at de tog over til kvinden for at "give hende en røvfuld". Hun havde netop forladt sin mand - den ene af de tre tiltalte - og var flyttet over til veninden.
  Politiet blev tilkaldt af den døende kvinde. Hun nåede at ringe til alarmcentralen, før hun døde.
  